PROTIMONOPOLNÝ ÚRAD SLOVENSKEJ REPUBLIKY

				ROZHODNUTIE

Číslo: 2001/KH/1/1/113						Bratislava 03. 04. 2001

	Protimonopolný úrad Slovenskej republiky, I. výkonný odbor, v správnom konaní začatom na návrh podnikateľov MILSY a.s., Partizánska 224/B, Bánovce nad Bebravou, MLIEKOSPOL, a.s., Šurianska 10, Nové Zámky a LEVICKÉ MLIEKÁRNE a.s., Júrska cesta č. 2, Levice, zastúpených  JUDr. Annou Hudákovou, Komerčno -  právna  kancelária, Vígľašská 13, 851 07 Bratislava podľa § 5 ods. 4 zákona č. 188/1994 Z. z. o ochrane hospodárskej súťaže v znení neskorších predpisov vo veci dohody obmedzujúcej súťaž uzatvorenej medzi  podnikateľmi MILSY a.s., Partizánska 224/B, Bánovce nad Bebravou, MLIEKOSPOL, a.s., Šurianska 10, Nové Zámky a LEVICKÉ MLIEKÁRNE a.s., Júrska cesta č. 2, Levice ako zakladateľmi podnikateľa MILK HOLDING, a. s., Šafárikovo nám. 4, Bratislava  takto 							

					rozhodol:

na základe § 11 ods. 1 písm. d) v spojení s § 5 ods. 4 zákona č. 188/1994 Z. z. o ochrane hospodárskej súťaže v znení neskorších predpisov sa zákaz podľa § 3 zákona č. 188/1994     Z. z. o ochrane hospodárskej súťaže v znení neskorších predpisov  nevzťahuje na  dohodu obmedzujúcu súťaž uzatvorenú medzi podnikateľmi MILSY a.s., Partizánska 224/B, Bánovce nad Bebravou, MLIEKOSPOL, a.s., Šurianska 10, Nové Zámky a LEVICKÉ MLIEKÁRNE a.s., Júrska cesta č. 2, Levice ako zakladateľmi podnikateľa MILK HOLDING, a. s., Šafárikovo nám. 4 , Bratislava,  pretože táto dohoda spĺňa súčasne podmienky podľa § 5 ods. 4 písm. a) až d) zákona č. 188/1994 Z. z. o ochrane hospodárskej súťaže v znení neskorších predpisov do  31.12.2007.

Odôvodnenie: 

	Na návrh podnikateľov MILSY a.s., Partizánska 224/B, Bánovce nad Bebravou (ďalej len „MILSY“), MLIEKOSPOL, a.s., Šurianska 10, Nové Zámky (ďalej len „MLIEKOSPOL“) a LEVICKÉ MLIEKÁRNE a.s., Júrska cesta č. 2, Levice (ďalej len „LEVICKÉ MLIEKARNE“), ako zakladateľov  podnikateľa MILK HOLDING, a.s., Šafárikovo nám. 4, Bratislava (ďalej len „MILK HOLDING“), zastúpených splnomocneným zástupcom  JUDr. Annou Hudákovou, začalo dňa  27.02.2001 v zmysle § 12 ods. 1 zákona  č.188/1994 Z. z. o ochrane hospodárskej súťaže v znení neskorších predpisov (ďalej len „zákon") správne konanie. Návrh sa týkal žiadosti o vydanie rozhodnutia v zmysle § 5 ods. 4 zákona vo veci dohody obmedzujúcej súťaž uzatvorenej medzi  podnikateľmi MILSY a.s., Partizánska 224/B, Bánovce nad Bebravou, MLIEKOSPOL, a.s.. Šurianska 10, Nové Zámky a LEVICKÉ MLIEKÁRNE a.s., Júrska cesta č. 2, Levice ako zakladateľmi podnikateľa MILK HOLDING,  (ďalej len „dohoda“) t.j. že zákaz podľa § 3 a § 4 zákona sa na čas určený v rozhodnutí úradu nevzťahuje na dohody obmedzujúce súťaž, ak tieto dohody súčasne spĺňajú podmienky stanovené v § 5 ods. 4 písm. a) až d) zákona (tzv. individuálna výnimka).

	Podaniu návrhu o udelenie individuálnej výnimky predchádzalo správne konanie o vydaní negatívneho atestu v zmysle § 5 ods. 3 zákona na činnosti a konania zakladateľov spoločnosti  MILK HOLDING, v  ktorom úrad rozhodnutím č. 2001/KH/1/1/034 zo dňa 14.02.2001 rozhodol, že činnosti  a konania zakladateľov spoločnosti MILK HOLDING sú v rozpore s § 3 zákona, nakoľko založenie spoločnosti MILK HOLDING, zakladá zvýšenie trhovej sily strán dohody na príslušnom relevantnom trhu, čo má za následok obmedzenie súťaže a dohoda je v rozpore s § 5 ods. 1 zákona, nakoľko spoločný podiel účastníkov dohody obmedzujúcej súťaž presiahol 5 % celkového podielu zhodných alebo vzájomne zastupiteľných tovarov na relevantnom trhu. 

	V predmetnom správnom konaní (o individuálnej výnimke) úrad vychádzal z podkladov a informácií, ktoré  boli predložené v predchádzajúcom konaní, pretože  účastníci konania  potvrdili správnosť  a totožnosť  týchto údajov aj pre predmetné konanie o individuálnej výnimke.
	
	 Z podkladov vyplýva, že podnikatelia MILSY, MLIEKOSPOL a LEVICKÉ MLIEKÁRNE (ďalej len „zakladatelia“) uzatvorili dňa 03.05.2000 Zakladateľskú zmluvu o založení akciovej spoločnosti MILK HOLDING a táto  bola zapísaná do Obchodného registra Okresného súdu Bratislava I dňa 01.06.2000, oddiel Sa, vložka č. 2453/B. Úradu nebola predložená  záväzná úprava práv a povinností zakladateľov ani podnikateľa MILK HOLDING  v písomnej podobe, avšak v rámci vyšetrovacieho  procesu boli účastníkmi konania vymedzené a  potvrdené činnosti a konania zakladateľov, vecne  určujúce rámec dohody zakladateľov, ktorý bol predmetom posúdenia úradu v rámci individuálnej výnimky podľa § 5 ods. 4 zákona.  

V zmysle  vyššie uvedeného vymedzenia je spoločnosť MILK HOLDING len distribučnou spoločnosťou, t. j. dohoda zakladateľov sa týka výhradne len oblasti distribúcie a to predovšetkým vo vzťahu s maloobchodnými reťazcami, pričom  jednotlivé mliekárne pracujú naďalej ako samostatné právne subjekty bez vzájomných dohôd resp. zosúladených postupov vo všetkých ostatných oblastiach činnosti pri výrobe mlieka a  mliečnych výrobkov. Zakladatelia realizujú  predaj časti svojej produkcie  do maloobchodných reťazcov prostredníctvom spoločnosti MILK HOLDING, pričom nie  sú ničím zaviazaní k tomu, aby len prostredníctvom spoločnosti MILK HOLDING uskutočňovali predaj svojej produkcie do maloobchodných reťazcov alebo iným odberateľom. Obchodná značka každého výrobcu zostáva zachovaná. Predaj produkcie  v rámci iných obchodných vzťahov resp.  cez iný distribučný systém realizuje každý zo zakladateľov samostatne. Založením predmetného distribučného systému zostáva zachovaná samostatnosť rozhodovania každého  zo zakladateľov vo všetkých ostatných oblastiach ich podnikateľskej činnosti. Zakladatelia naďalej existujú ako samostatné podnikateľské subjekty, ktoré rozhodujú o tom, aké výrobky budú vyrábať, samostatne si zabezpečujú svoj technický rozvoj, financie, samostatne si určujú ceny svojich výrobkov, sami zabezpečujú odbyt prevažnej väčšiny svojich výrobkov, podnikateľské plány a pod. Medzi zakladateľmi neexistujú žiadne iné majetkové a personálne prepojenia. Predmet distribúcie spoločnosti MILK HOLDING sa po vecnej stránke  zatiaľ   sústreďuje z hľadiska odbornosti len na distribúciu  mliečnych výrobkov.  MILK HOLDING distribuuje v súčasnosti len výrobky vyrobené zakladateľmi, avšak voľnosť pri výbere iného  dodávateľa (okrem zakladateľov)  nie je obmedzená.  

 Založenie spoločnosti MILK HOLDING teda predstavuje zmluvný vzťah horizontálneho charakteru, ktorého strany pôsobia na tom istom relevantnom trhu. Predmetná dohoda  neobmedzuje voľnosť  konanie zakladateľov  ani  distribučnej spoločnosti MILK HOLDING, avšak zakladá zvýšenie trhovej sily strán dohody  na príslušnom relevantnom trhu, s následkom možného  obmedzenia hospodárskej súťaže.

Takto vymedzený vecný rámec dohody zakladateľov  bol predmetom posúdenia   úradom v rámci  individuálnej výnimky podľa § 5 ods. 4 zákona.

	Podľa § 5 ods. 4 zákona môže úrad na základe žiadosti podnikateľov rozhodnúť, že zákaz podľa § 3 a § 4 sa na čas určený v rozhodnutí úradu nevzťahuje na dohody obmedzujúce súťaž, ak tieto dohody súčasne
a)	prispievajú k zlepšeniu výroby alebo distribúcie tovaru alebo k podpore technického a 	hospodárskeho rozvoja, 
b)	poskytujú užívateľom primeranú časť prospechu z toho vyplývajúcu, 
c)	neukladajú účastníkom dohody obmedzujúcej súťaž také obmedzenia, ktoré nie sú 	nevyhnutné na dosiahnutie týchto cieľov, 
d)	neumožňujú účastníkom dohody obmedzujúcej súťaž vylúčiť súťaž vo vzťahu k 	podstatnej časti dotknutého tovaru.

	Pri posudzovaní dohôd obmedzujúcich súťaž na trhu SR úrad v zmysle § 5 ods. 4 zákona teda hodnotí ujmu na hospodárskej súťaži voči prínosom ekonomickej efektívnosti z dohody vyplývajúcej.
 	
	Analýzou sa preukázalo, že príslušná dohoda predstavuje najmä racionalizáciu distribučného systému, ktorý umožňuje vytvoriť efektívne dopravné trasy. To prispieva k zabezpečeniu pravidelnosti dodávok v  šírke sortimentu,  k zníženiu nákladov  vynaložených  na dopravu a následne k stabilizácii a zlepšeniu distribúcie tovaru a tiež výroby. 

	Možno teda konštatovať, že   predmetná dohoda spĺňa podmienku § 5 ods. 1 písm. a) zákona. 

	Zníženie nákladov na distribúciu, manipuláciu s tovarom, technické spracovanie podkladov,  ako aj ďalších nákladov vyplývajúcich z obchodného vzťahu s maloobchodnými reťazcami (zalistovacie, reklamné poplatky, zavádzacie, sortimentné, akciové  a iné rabaty  a pod.) v konečnom dôsledku  poskytujú spotrebiteľom primeranú časť prospechu, nakoľko zníženie nákladov umožňuje udržať ceny na rovnakej úrovni dlhšie obdobie t. j. ich nezvyšovať resp. zvyšovať menšou mierou rastu  (aj napriek rastu cien  ďalších vstupov). Prospech pre spotrebiteľa  spočíva taktiež v zabezpečení pravidelných dodávok tovaru v požadovanej sortimentnej skladbe a kvalite.

	Na základe uvedených skutočností úrad dospel k záveru, že dohoda poskytuje spotrebiteľom primeraný prospech, čím je splnená podmienka § 5 ods. 4 písm. b) zákona.

	Zároveň úrad konštatuje, že dohoda ukladá účastníkom dohody len také obmedzenia, ktoré sú nevyhnutné pre dosiahnutie cieľa dohody, ktorým je racionalizácia distribučného systému. Tým je splnená podmienka § 5 ods. 4 písm. c) zákona.

	 V súvislosti  s podmienkou § 5 ods. 4 písm. d) zákona  úrad  vykonal zhodnotenie   štruktúry vymedzených relevantných trhov a postavenia účastníkov dohody na týchto trhoch, pričom   sa zameral na trh konzumného mlieka, trh syrov a trh kyslomliečnych výrobkov. Na základe údajov  predložených úradu spoločný podiel účastníkov dohody predstavuje na trhu konzumného mlieka približne 10 %, na trhu syrov 12 % a na trhu kyslomliečnych výrobkov  približne 5 %. Vzhľadom na charakter relevantných trhov, daný dostatočným počtom konkurujúcich si súťažiteľov dohoda neumožňuje vylúčiť súťaž vo vzťahu k podstatnej časti dotknutého tovaru. Je teda  splnená podmienka § 5 ods. 1 písm. d) zákona.

	Úrad  sa ďalej zameral na časové vymedzenie obdobia, počas ktorého  sa na  dohodu nevzťahuje zákaz podľa § 3 zákona, pričom analyzoval úroveň obmedzenia súťaže, ku ktorému dochádza na základe  predmetnej dohody a ich prínosu k hospodárskej efektívnosti. Úrad bral do úvahy predovšetkým samotný cieľ vytvorenia spoločnosti MILK HOLDING ako  distribučného systému, ktorého prínosom je racionalizácia distribúcie tovaru zakladateľov, posilnenie vyjednávacej pozície zakladateľov vo vzťahu k maloobchodným reťazcom a zníženie celkových  nákladov, vyplývajúcich zo vzťahov s obchodnými reťazcami.

	 Úrad zhodnotil vyššie uvedené prínosy dohody v spojitosti s charakteristikou daného relevantného trhu, stupňa intenzity konkurencie  a postavenia strán dohody na tomto trhu a  prišiel k záveru, že zákaz podľa § 3 zákona sa na predmetnú dohodu nevzťahuje do 31. 12. 2007. Toto obdobie považuje úrad za  primerané vo vzťahu k obmedzeniu hospodárskej súťaže. Tento čas je nevyhnutný na dosiahnutie cieľov dohody a je predpoklad, že počas tohto obdobia môžu zmluvné strany dosiahnuť svoje obchodné zámery.

 Na základe skutočností uvedených v odôvodnení úrad rozhodol tak, ako je uvedené vo výrokovej časti tohto rozhodnutia.

Poučenie:

	Podľa § 61 ods. 1 zákona č. 71/1967 Zb. o správnom konaní proti tomuto rozhodnutiu možno podať na Protimonopolný úrad Slovenskej republiky, I. výkonný odbor v lehote 15 dní odo dňa oznámenia tohto rozhodnutia rozklad. Včas podaný rozklad má odkladný účinok.

									Ing. Ladislav Szabó
								     riaditeľ I. výkonného odboru

Rozhodnutie sa doručí:

JUDr. Anna Hudáková, Komerčno -  právna  kancelária, Vígľašská 13, 851 07 Bratislava